ΓΡΑΠΤΗ ΕΡΩΤΗΣΗ E-2473/97 υποβολή: Nikitas Kaklamanis (UPE) προς την Επιτροπή (16 Iουλίου 1997)

Θέμα: Παροχή κινήτρων για την αντικατάσταση των καταλυτών στα αυτοκίνητα στην Ελλάδα

Σύμφωνα με δημοσιεύματα του ελληνικού τύπου, το 95% των καταλυτικών Ι.Χ. οχημάτων στην Ελλάδα είναι ρυπογόνα, και μάλιστα περισσότερο από τα συμβατικά αυτοκίνητα, κι αυτό γιατί η αντικατάσταση των καταλυτών προχωρεί με εξαιρετικά αργούς ρυθμούς.

Ο λόγος είναι ότι δεν υπάρχει νομικό πλαίσιο το οποίο να καθορίζει τις προδιαγραφές των εισαγομένων καταλυτών, με αποτέλεσμα να κυκλοφορούν στην ελληνική αγορά πολυάριθμες απομιμήσεις, ενώ οι έλεγχοι που γίνονται από το Υπουργείο Χωροταξίας, Οικισμού και Περιβάλλοντος είναι υποτυπώδεις, με κάθε Αθηναίο οδηγό να έχει μία πιθανότητα στις 21.000 ημερησίως να ελεγχθεί από τα συνεργεία αυτού του Υπουργείου.

Οι καταλύτες σχεδιάζονται για χρήση 100.000 χλμ., όμως συχνά η διάρκεια ζωής τους είναι μικρότερη, ενώ το κόστος αντικατάστασής τους είναι εξαιρετικά υψηλό για τους Έλληνες κατόχους Ι.Χ. αυτοκινήτων.

Θα ήθελα να πληροφορηθώ από την Ευρωπαϊκή Επιτροπή αν υπάρχει η δυνατότητα ενίσχυσης ή παροχής κινήτρων μέσω κάποιου Προγράμματος της Ε.Ε. ή κάποιας Κοινοτικής Πρωτοβουλίας, των κατόχων των καταλυτικών Ι.Χ. οχημάτων στην Ελλάδα ώστε να καταφέρουν να αντικαταστήσουν τους καταλύτες των αυτοκινήτων τους.

Απάντηση του κ Bangemann εξ ονόματος της Επιτροπής (22 Σεπτεμβρίου 1997)

Η Επιτροπή αξιολογεί με τη μεγαλύτερη δυνατή προσοχή τα αριθμητικά στοιχεία που παραθέτει το Αξιότιμο Μέλος του Κοινοβουλίου: τα δεδομένα που έχει στη διάθεσή της, ιδίως αυτά που έχουν συγκεντρωθεί προκειμένου να χαραχθεί κοινοτική στρατηγική για τον έλεγχο των ατμοσφαιρικών εκπομπών που προκαλούνται από τις οδικές μεταφορές ((έγγραφο COM(96) 248 τελικό )) οδηγούν στο συμπέρασμα, αντιθέτως με τα παρατιθέμενα στην ερώτηση στοιχεία, ότι η ατμοσφαιρική ρύπανση από τις οδικές μεταφορές στην περίπτωση των Αθηνών προέρχεται κυρίως από τα παλαιά, μη καταλυτικά οχήματα, στην οποία προστίθεται η σημαντική ρύπανση από ακίνητες πηγές.

Ενώ τα κοινοτικά μέτρα μείωσης των εκπομπών που προέρχονται από τις οδικές μεταφορές έχουν περιορισμένα αποτελέσματα σε μια τέτοια περίπτωση, η Επιτροπή κατόρθωσε, στο πλαίσιο της στρατηγικής της, να αναδείξει την κοινή ευθύνη που φέρουν οι - διαφόρων επιπέδων - αρχές που καθορίζουν τους όρους κυκλοφορίας. Πρέπει να εξεταστούν, κατά προτεραιότητα, τοπικού χαρακτήρα μέτρα, όπως η απομάκρυνση των αρχαιότερων οχημάτων, η ορθολογικότερη διαχείριση της κυκλοφορίας, η βελτίωση των μέσων μαζικής μεταφοράς ή η χρήση καθαρών καυσίμων.

Η Επιτροπή προέβλεψε την λήψη μέτρων για την εξασφάλιση μιας minimum αποτελεσματικότητας των καταλυτών που αντικαθιστούν τους καταλύτες που φέρουν εκ κατασκευής τα αυτοκίνητα. Το μέτρο αυτό θα έχει, ωστόσο, λιγότερο θετικά αποτελέσματα απ' ό,τι στα κράτη μέλη όπου έχει θεσπιστεί αυστηρός έλεγχος των εκπομπών των κυκλοφορούντων οχημάτων και όπου η εισαγωγή της τεχνολογίας των καταλυτών πραγματοποιήθηκε σε προγενέστερο στάδιο.

Τέλος, όσον αφορά το ζήτημα των ενδεχόμενων ενισχύσεων, η Επιτροπή διευκρινίζει ότι ο εν λόγω τύπος έργου δεν είναι επιλέξιμος για χρηματοδότηση από τα διαρθρωτικά ταμεία ή από το ταμείο συνοχής.